***2018 ኤርትራ ድሙቕ ዓወት ዘመዝገበትሉ ዓመት***

*ኤርትራ ሃገርና ነጻነታ ካብ ትጭብጥ 27 ዓመታት ኣቕጺራ ኣብ መበል ዕስራን ሾመንተን ትኸይድ ኣላ። ኣበተን ቀዳሞት ሸውዓተ ዓመታት ንጹርን ንኹሉ ህዝቢ ዘሳተፈ ብስነ-ሓሳብን ተግባርን ዝተደገፈ መደብ ወፍሪ ሃገር ንምህናጽ ከተሰላስል ኪኢላ ኔራ። እቶም ቀዳምነት ንሕብረተ ሰብና ኣድለይቲ ዝኾኑ ነገራት ተጸኒዖም ማለት ሕርሻ፡ ማይ መደበር ጥዕናታት፡ ቤት ትምህርታት፡ ጽርግያታት፡ ካልኦት ኣገደሰቲ ትካላት ኣብ ምስራሕ ሰፊሕ ዘመተ ክካየድ ተበጊሱ ምንባሩ ንኹልና ብሩህ’ዩ ኔሩ። ህዝቢ በብዘለዎ ትሕዝቶን ክእለትን ዓቕምን ኤርትራ ኣብ ዝሓጸረ እዋን ከበልጽጋን ማዕረተን መን ከማና ዝብላ ሃገራት ከወዳድራ ንሕሉፍ ሕሰም ንድሕሪት ገዲፉ ቅድሚት እናማዕደወ ክምርሽ ከሎ’ዩ ዱቦላ በቶም ካብ ዕሸሎም ብርህራሄ ካብ ደቁ ከይፈለየ ሓብሒቡ ዘዕበዮም ሰብ መሰል ኣዛብእ ኣብ ልዕሊኡ ኲናት ዝተኣወጀሉ።*

*ከምቲ ኩልና ዝረኤናዮን ዘጓሃየናን ዝኸሰርናዮን፡ ብተዓጻጻፊ ንማሃዝቱ ጭፍራ ጃንዳ ተራእዩ ዘይፈልጥ ሂልቂት ዘስዓበሎም መድረኽ ኲናት ዶብ ንተበግሶ ሃገራዊ ህንጸትና ኣሰናኺሉዎ። ህዝባዊ ግንባር ድሕሪቲ ዝተሓልፈ ሓባራዊ ስቓይን መከራን ዝተረኽበ ዓወት ከምዚ ዝኣመሰለ ክሕደት ክመጽእ ኢሉ ስለ ዘይሓሰበ ኣብ ሃገር ምህናጽ’ዩ ተጸሚዱ ኔይሩ። ይኹን እምበር በቲ ካልእ ወገን ሃገርና ኤርትራ ክንዮ ጎረባብትና ጸላእቲ ስለ ዝነበሩዋን ብግህዶ ንብዙሕ ዓመታት ዝተጻብኡና ኮምኡውን ሓንቲ ሃገር ክብራ ንክሕፈር ወተሃደራዊ ዓቕማ ኣዝዩ ኣገዳሲ ስለ ዝኾነ ብስነ ፍልጠታዊ ኣረኣእያን ወተሃደራዊ ስነፍልጠትን ዝዓጠቐ ሰራዊት ክህልዋ ኣገዳሲ ስለ ዝኾነ ምስ ኩሉ ሕልኽልኻት ሳዋ ቤት ትምህርቲ ወተሃደራውን ስነ ኣእሞራውን መንእሰያት ክትከውን ተመርጸት። ስርሓውን ጀመረት። ሳላ ኣብኣ ዝፈረዩን ዝመሃሩ ዝነበሩን ምስቲ ዘይሕለሎ ጅግና ይካኣሎ ተጸናቢሮም ንወራር ወያነ ካብ ንደርጊ ዘጓነፎ ስዕረት ንላዕሊ ከጓንፋ ዝገበሩ። እቲ ዝሓለፈ ታሪኽ ኣብ ቦቱኡ ገዲፍና ኣብዚ ሕጂ ዘሎ ኩነታት ከነተኩር።*

*ህዝባዊ ግንባር (መንግስቲ ኤርትራ) ህድኣትን ግርህናን ድኣንበር ምዝንጋዕ የብሉን ። ካብኡ ዝተበገሰ ኢና ኣካይዳ ሻዕብያ ኣካይዳ ጎብየ እዩ ንብል ዓቕሊ ኣጽብብ ከነብል ከሎና። ህዝባዊ ግንባር ግን ሎሚ እናሰርሔ ንድሕሪ ዓሰርተ ዕስራ ዓመታት ኩኒኡን ክኸውን ዘሎዎ መደባት ኣውጺኡ ዝጎዓዝ። ንመብዛሕትና ክሳብ ውጺኢቱ ዝርኤ መንግስቲ ደቂሱ ዝሓደረ ይመስለና ይኸውን። ተሃዊኽካ ትደፍኦ ተመሊስካ ትሓፍሶ ዝበሃል ምሳለ ኣሎ። እዚ ማለት ብታህዋኽ ወይ ብድሌት ጥራሕ እኹል መጽናዕቲ ከይገበርካ ትወስዶ ስጉምቲ ሳዕበኑ ሓደገኛ ስለ ዝኸውን፡ መንግስቲ ኤርትራ ብህድኣት ክጎዓዝ ዝመርጽ። ንኹሉ መዓልቲ ከም ዘለዎ ዝኣምን። ኩሉ ግዚኡ ኣኺሉ ስለ ዝመጽእ እዚ ሎሚ ኣብ ቀርኒ ኣፍሪቃ ብፍላይ ኣብ ሞንጎ ህዝብን መንግስትን ኤርትራን ኢትዮጵያን ሶማልን ተፈጢሩ ዘሎ ዓለም ኣብ ዘይተጸበዮቶ መስርሕ ሰላም፡ ንመሪሕነት ህዝባዊ ግንባር ሃንደበት ኣይኮነን። ምናልባት ከምቲ ወያነ ትወስዶ ዝነበረት ኣተሓሳስባ ዝጎደሎ ስሱዕ ንዓይ ይጥዓመኒ ኢሉ ኣብ ግዜያዊ ነገራት ጥራሕ ኣተኲሩ እንተዝነብር እዚ ዞባዚ ናይ ህውከት ኮይኑ ምተረፈ። እቶም ንራህዋ ኣፍሪቃውያን ዘይምነዩ መንግስታት ከም ድላዮም ክዕንድሩሉ ዕድል ምሃቦም ኔሩ። ህዝቢ ኣፍሪቃ ኣብ ፍልሰት ክጉዓዝ ምነበረ።*

 *ኣብ ግዜ ገድሊ ስዑራት ኤርትራውያን (ከድዓት) ከም ዝነበሩ እቲ ታሪኽ ባዕሉ ይምስክሮ እዩ። ኣብ ግዜ ሰላም’ውን ጸረ ነጻነት ሃገርን ህዝብን ምስ ጭፍራ ክውገኑ ምርጫ ዝወሰዱ ኣለዉ። መንግስቲ ንህዝቢ ጨቊኑዎ፡ መሰሉ ገፊፉዎ፡--- ወዘተ እናበሉ ክግዕሩ ዝውዕሉን ዝሓድሩን ኣይተሳእኑን። ብናይሓሶት መናፍሕ መንእሰያት ዓዶም ገዲፎም ክስደዱ ካብ ምግባር ዓዲ ኣይወዓሉን። ብሰንኮም ስርሑ ዝተዘናበለ፡ ትምህርቱ ዝገደፈ፡ ሃገራዊ ጉቡኡ ዝራሕረሔ ፡ ሂወቱ ኣብ ሓደጋ ዘእተወን ዝሰኣነን ውሑድ ኣይኮነን። መንግስቲ ኤርትራ ግን በብመድረኹ ነንዝመጸ ኣሉታዊ ተርእዮታትን ተበግሶታትን ማኣዝኑ ከይዘንግዔ ናይ ነዊሕን ቀረባን መደባቱ ኣብ ምስልሳል ስለ ዝነበረን ዘሎን ኣብዚ ህዝቢ ቀርኒ ኣፍሪቃ በጺሒዎ ዘሎ መስርሕ ርግኣት ሃገራት ግብራዊ ዝገበሮ።*

 *እቲ ዘገርም እቶም መንግስቲ ሻዕብያ (ህግደፍ) ንህዝቢ ከም ኣብ ደንበ ዝደልደልካየን ከብቲ (ኣብ ዛሬባ (ካንሸሎ) ዝተሓጽራ) ጌሩ የሳቕዮም ኣሎ ዝብሉ ዝጸንሑን ዘለዉን ገበነኛታት፡ ሓደ ካብቲ ንመስርሕ ሰላም ዝወጸ ነጥብታት ኣብ ተግባር ምስ ተፈተነ፡ ማለት ምኽፋት ዶብ ክልትኤን ሃገራት፡ ኣፉ እንተዓጸኻዮ ብመቐመጭኡ የተንፍስ ከም ዝብሃል፡ ሕጂ ድማ መንግስት እሰያስ መንእሰያት ንኽጠፍእሉ ዶብ ከፊቱ እናበሉ ኣብ ሓድሽ ናይ ህውተታ መድረኽ ኣትዮም ክጣልዑ ይስምዑ። ህዝብና ብፍላይ መንእሰያትና ከስተውዕልሉ ዝግባእ ካብቶም ንህላወና ንምድምሳስ ዝተቓለሱና ሓይልታት ብሓድነት ቅልጽምና ኣላሽ ዘበልናዮም ዘውረድዎ ግፍዒ፡ በዞም ኤርትራ ዝወለደቶም ጠላማት ዝፍጸም ዘሎ በደላት ሚዛኑ ሓደ እዩ። እዞም ፖሎቲካዊ መበገሲ ዘይብሎም ዝነደዩ ኔረ በሃልቲ ብዓዳዊ፡ ኣውራጃዊ፡ ሃይማኖታዊ፡ ግላዊ ረብሓ፡ ዝተላዕጠጡ ህዝቢ ኤርትራ ንምብትታን ዝተዓስቡ ውልቓውያን ይኹኑ ጉጅላውያን፡ ዋላኳ ዓቕሚ እንተዘይብሎም ነዛ ናይ ሰላም መርከብ ቀርኒ ኣፍሪቃ ንምጥሓላ መሳርሒ ምዕራባውያን ኮይኖም ካብ ምግልጋል ከምዘይቁጠቡ ክንነቕሓሎም በጺሕናዮ ዘሎና መድረኽ ዝጠልቦ እዩ።*

 *ምስዚ ናይ ምኽፋት ዶብ ኤርትራን ኢትዮጵያን ዝተዓዘብናዮ ጉዳይ እንተሎ፡ ዕድል ረኺበ ኢሉ ካብ ሃገሩ ንስደት ዘምርሔ ኤርትራዊ ከምዘየለ እዩ። እኳድኣ በንጻሩ ኣቕድም ኣቢሎም ብዘይ ሕጊ ሃገሮም ከዲፎም ኣብ መዓስከር ስደተኛታት ኣብ ትግራይ ክሳቐዩ ዝጸንሑ ናብ ሃገሮም ክምለሱን ነቲ ኣብ ትሕቲ ሓለዋ ጸጥታ ወያነ ከሕልፍዎ ዝጸንሑ ኣስካሕካሒ ናብራ ከዘንትዉ ይስምዑ። መዓስከር ስደተኛታት ዘካይዱ ዝነበሩ ሰራሕተኛታት ወያነ ንኤርትራዊ መንነት ንተጋሩ እናዓደሉ ብስም ኤርትራውያን ንወጻኢ ዝሰደድዎም ተጋሩ ቁጽሮም ውሑድ ኣይኮነን። በዓል ሬዲዮ ኣሰና መንእሰይ ኤርትራዊ ሃገሩ ጸሊኡ ክስደድ ዝገብርኦ ዝነበራ ወፍሪ ንስደተኛታት ግዳይ ወተሃደራት ጸጥይታ ወያነ ክኾኑ/ና ገረን’የን። እዘን ንህዝቢ ኤርትራ ንምጽናት ዝተዋፈራ መራኸቢ ብዙሓን ኣብ ልዕሊ እቶም/ተን በኤን ተታሊሎም/ለን ዝተሰዱ/ተሰዳ ዘውረዱዎ ገበን ኣብ ፍርዲ ክቐርባሉ ዘለወን ግዜ ሩሑቕ ኣይክኸውንን እዩ።*

 *መቸም ወያነ ትነብር መሰሲሉዎም ሳእና እናሰዓሙ፡ ጻሕላ እናልመጹ፡ ሸሓኒኣ እናላሓሱ፡ ዱሩዕቶኣ ተጎምጒሞም ክነብሩ ዝሓስቡ ዝነበሩ፡ መፈንቅለ ስርዓት ወያነ ምስ ኮነ መራሕቲ ጃንዳ ርእሰን ምስኣደነና፡ ደብረጽዮን መድረኽ ሒዙ ኣይንስሓ ኣይመኸተ ትርጉም ዘይብሉ መደረ ከስምዕ ምስ ጀመረ ኣእሙሮ ከደምታ ኣብ እንግድዕዔን እዩ ዝተሰቕለ። ዓው ኢልካ ዘይብከዮ መርዓ ሕጹይ ከምዝበሃል። እቲ ብስም ተቛወምቲ ዝፍለጥ ጸረ መንግስትን ህዝብን ኤርትራ ብኤርትራውያን ከድዓት ዝጉስጉስ ዝነበረ ክፍሊ ተለቪዥን ኣብ ኢትዮጵያ ምስ ተሸጎረ፡ ወይከ ብሒም። እዚ እንታይዩ ዘርእየና ጸረ ሰላም ከምዝነበረ፡ ሰላም ብምምጽኡ ብጓሂ ከም ዝተኾምተረ። ኣብ ባሕሪ ኤርትራ’ዶ ምሕንባስ ምሓሸ ወይስ ኣብ ሓመድ ትግራይ ምንግርጋር?*

 *መንግስቲ ኤርትራ ካብቲ ብዓቅሊ ግዜ ክወስድ ዘምርጾ ሓደ ንጉጉያት ኣብ ልቦም ክምለሱ ዕድል ንምሃብ እዩ። እቶም ካብ መስመሮም ዝወጹ ነዚ ዕድልዚ ኣብ ክንዲ ዝጥቀሙሉ ከም ፍርሂ ወይ ዓቕሚ ዘይምህላው ጌሮም ስለ ዝሓስብዎ መመሊሶም ይሻድኑ። ገበን ኣብ ልዕሊ ገበን ድማ ይፍጽሙ። ኣብ መወዳእታ ታሪኾም ኣመራሲሖም ኣብ ልዕሊ ስድራ ቤቶም ሕርኽርኽ ፈጢሮም ቅሳነት ዘይብሉ ናብራ እናነበሩ መዓልቶም ይጽበዩ። ካብዚ ዝኸፍእ እንታይ ኣሎ? መንግስቲ ኤርትራ ታሪኽ ብረታዊ ቃልሲ ምዕራፉ ኣትሒዙ ኣብ ዝቕጽል መስርሕ ሃገር ምህናጽ እዩ ዘድህብ። ነዚ መስርሕ’ዚ ዕዉት ንኽኸውን ሕብረተ-ሰብና ምስ መድረኻት ዝሳነዩ ዕጥቂ ክዓጥቕ ናይ ግድን’ዩ። ብልሒ መንግስቲ ኤርትራ ነዚዩ ዘመስክር።*

 *መድረኻት ኣብ ዝቀያየርሉ እዋን ምስኡ ዝመጹ ዘይካሓዱ ክውንነታት ኣለዉ። ገለ ካብኣቶም ምስ ድልየታትናን መደባትናን ዘይሰማምዑ ክኾኑ ይኽእሉ እዮም። መስተውዓሊ መንግስቲ ኩሉ ግዜ ኣብ ግምት የእትዎም እዩ። ኣብዚ ኣብ ሞንጎ ኢትዮጵያን ኤርትራን ዝግበር ዘሎ ሓባራዊ መደባት መንግስቲ ኤርትራ ኩሉ ሚእቲ ብምእቲ ልሙጽ’ዩ ዝብል እምነት የብሉን። መንግስቲ ኢትዮጵያውን ከምኡ ዝብል እምነት ኣሎዎ ኣይብልን። ከምቲ ኣብ ላዕሊ ዝጠቐስኩዎ ብኽልቲኡ ወገናት ኣብ ሰላም ክልቲኡ ሃገራት ረብሓ ዘይብሎም ስለ ዘለዉ። ነዚኦም ካብ ህዝቢ ንምንጻሎም እቲ ወሳኒ ንቕሓት ሕብረተ-ሰብ እዩ። ብፍላይ ንቕሓት መንእሰይ ኣዝዩ ክብርኽ ኣለዎ። ምክንያቱ ሕጂ ዘሎ ሽግራት እንተዘይተጸሪጉ እቲ ጽባሕ ዝመጽእ ዎሎዶ ነጻ ክኸውን ስለ ዘይክእል። መንግስቲ ኤርትራ ነዚ ብተገዳስነትን ዕቱብነትን ስለ ዝርእዮን ናይ ነዊሕ ዓላማኡ ስለ ዝኾነን ኣብ ግዜ ብረታዊ ቃልሲ ኣብ ዓንዲ ሕጉ ኣስፊሩ ክሰርሓሉ ዝጸንሔን ዘሎን’ዩ። ኣብዚ ሕጂ እዋን በቲ ረቂቕ ስልቱ ምስ ዘለናዮ መድረኽ ብዝሳነ በብእዋኑ ንቕሓት ህዝቢ ንምብራኽ ብፍላይ ከኣ ንቕሓት መንእሰያት ኣብ ውሽጢ ሃገርን ወጻእን መደባት ሰሪዑ ኣብ ምትግባር ይርከብ። ነቶም ዘይንጽበዮምን ዘይንደልዮምን ሳዕበናት ከመይ ጌርና ንከላኸሎምን ሃገርና ድሕነታ፡ ጥዕንኣ፡ ጸጥትኣ፡ ልዕላውነታን ተዓቂቡ ከምዝኸይድ ዘድሊ ኣስተምህሮታት ይህብ ኣሎ። ኣብ ሳዋ፡ ናቕፋ ካልኦት ቦታታትን፡ ከምኡ’ውን ኣብ ወጻኢ ብዝተፈላለየ ሜላታት ኣብ ኩሉ ቦታታት ይወሃብ ኣሎ። እዚ በጺሕናዮ ዘሎና መድረኽ ምስኡ ዝሳነ ዳግመ ውደባ፡ ንቕሓት ዕጥቂ ዝጠልብ ስለ ዝኾነ ሓፋሽ ብዝኾነ ተባራሪ ወረታት ክናወጽ የብሉን።*

 *ጠላማት ዘዕገርግርሉ እዋን ኣብ ግዜ ዓወትና እዩ። ዓወት ሓፋሽ ንዕኦም ከም መስቀል ዝረኣየ ሰይጣን እዩ ዘባህርሮም። እዞም ኣብ ሓደ ሂወት ክልተ ተጻረርቲ (ጻዕዳን ጸሊምን) ታሪኽ ዘለዎም፡ ብጻዕዳ ጀሚሮም ጸሊም ታሪኽ ዝድምድሙ ተዋላእቲ፡ ድሕሪ መንግስቲ ኤርትራ ንኹሉ ዓለማውን ዞባውን መፈንጠራታት ምፍሻሉ፡ ድብሉዎ ስለ ዝጠፍኦም፡ ህግደፍ ናይ ቅንጸላ ኮርስ (ኣስተምህሮ) ንሓደ ሰሙን ዝኣክል ኣብ ዋሺንግቶን ዲሲ (Washington DC.) ንኣባላቱ ሂቡ እናበሉ ራዕዲ ዝተሓወሶ ፕሮፖጋንዳ ክነዝሑ ቀንዮም ኣለዉ። እቲ ዘገርም ሓይሊ ህግደፍ ክሳብ ክንደይ ራዕዲ ከምዘእተወሎም ንፖሎቲካ ቀርኒ ኣፍሪቓ ዝከታተል ህዝቢ ዓለም የጋውሑሉ ኣለዉ። ንሶም ዝጎድኡና እዩ ዝመስሎም። ግን ሓይሊ መንግስቲ ኤርትራ ክሳብ ክንደይ ዘይክኣል ምኳኒ ይነግሩልና ኣለዉ። ብዘይ ብኦም’ውን ጸላእትና ዝነበራ ሃገራት ተማሪኸን ኣለዋ።*

 *ኣብ መደምደንታ እቲ ህዝቢ ኤርትራን ኢትዮጵያን ረኺቡዎ ዘሎ ተስፋ ምስ ኩሉ ዕቓበታትና ኣብ ግምት ብምእታው፡ ከም ቀደምና ንሃገርና ዘስግኡ ነገራት ከይርከቡ ኣትኩሮና ብዝላዓለ ደረጃ ከነዕቢ፡ ምስ ዝርከቡ ብዘይ ንሕስያ ኣብ እዋኑ ንዝምልከቶ ኣካል ክንሕብር ሃገራዊ ሓላፍነትና እዩ።*

*ነባሪ ዝኽሪ ንሰማእታትና፡ ዓወት ንሓፋሽ፡ ገብረንጉስ መስመር።*